**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 12. jūnijā Nr. 307**

(protokols Nr. 10, 10. p.)

**Par pašvaldības kustamās mantas atsavināšanu par brīvu cenu**

Pašvaldības iestādes - Dzelzavas pagasta pārvalde - pamatlīdzekļu uzskaitē ir transportlīdzeklis – 1972. gada riteņtraktors JUMZ 6L, reģistrācijas Nr. T3396LC, komplektācijā ar rakšanas iekārtu un frontālo stumšanas lāpstu, (turpmāk – traktors JUMZ) (atlikusī vērtība uz 2024. gada 20. maiju 0 EUR.

Transportlīdzeklis nav nepieciešams pašvaldības autonomo funkciju izpildei un tiek lietots ļoti reti.

Pašvaldības dome 2024. gada 26.septembrī nolēma traktoru JUMZ atsavināt, pārdodot to mutiskā izsolē ar augšupejošu soli, izsoles sākumcena – 2600 *euro*. Uz izsoli 2024. gada 1. novembrī nebija pieteicies neviens pretendents, izsole nenotika, un Pašvaldības īpašuma iznomāšanas un atsavināšanas izsoļu komisija atzina izsoli par nenotikušu. Otrā traktora JUMZ izsole, kuras sākumcena bija 2100 *euro*, notika 2025. gada 31.janvārī, un arī tā tika atzīta par nenotikušu, jo nepietiecās neviens pretendents.

Publiskas personas mantas atsavināšanas likuma 32. panta ceturtajā daļā paredzēts, ja kustamās mantas pirmā izsole ir nesekmīga, institūcija, kas organizē mantas pārdošanu, var ierosināt citu šajā likumā paredzēto atsavināšanas veidu.

Saņemts pārvaldes vadītāja Aronas, Dzelzavas un Sarkaņu pagastā priekšlikums turpināt traktora JUMZ atsavināšanu, pārdodot traktoru JUMZ par brīvu cenu 1200 *euro*, neskaitot pievienotās vērtības nodokli. Nododot traktoru JUMZ metāllūžņos, iespējamā iegūstamā cena būtu 484,50 *euro*, ko veido traktora svars 3 t, no kura atņemts piesārņojums 5% 3x0,95=2,85 t, reizināts ar metāllūžņu cenu par tonnu 170 *euro*/t x 2,85 t = 484,50 *euro*

Publiskas personas mantas atsavināšanas likuma 6. panta otrajā un trešajā daļā paredzēts, ka atļauju atsavināt atvasinātas publiskas personas kustamo mantu dod attiecīgās atvasinātās publiskās personas lēmējinstitūcija, kura lēmumā par atsavināšanu norāda atsavināšanas veidu.

Ievērojot Publiskas personas mantas atsavināšanas likuma 8. panta piektās daļas nosacījumu, ka kustamās mantas nosacīto cenu apstiprina institūcija (amatpersona), kura saskaņā ar šā likuma 6. panta nosacījumiem ir tiesīga atļaut attiecīgās mantas atsavināšanu, pašvaldības dome var noteikt arī tās nosacīto cenu.

Pamatojoties uz Publiskas personas mantas atsavināšanas likuma 3. panta pirmās daļas 2.punktu, 32. panta ceturto daļu, 37. panta pirmo, otro daļu, Ministru kabineta 2015. gada 22. decembra noteikumu Nr. 775 “Gada pārskatu un konsolidēto gada pārskatu likuma piemērošanas noteikumi” 101.1. apakšpunktu, ņemot vērā 12.06.2025. Finanšu un attīstības komitejas atzinumu, atklāti balsojot**: PAR – 14** (Agris Lungevičs, Aivis Masaļskis, Andris Dombrovskis, Andris Sakne, Artūrs Čačka, Arvīds Greidiņš, Gatis Teilis, Gunārs Ikaunieks, Iveta Peilāne, Kaspars Udrass, Sandra Maksimova, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Atsavināt par brīvu cenu pašvaldības kustamo mantu – traktoru JUMZ 6L, reģistrācijas Nr. T3396LC, komplektā ar rakšanas iekārtu un frontālo stumšanas lāpstu.
2. Noteikt pašvaldības kustamās mantas – traktora JUMZ 6L, reģistrācijas Nr. T3396LC, komplektā ar rakšanas iekārtu un frontālo stumšanas lāpstu, nosacīto cenu 1200 EUR.
3. Uzdot Pašvaldības īpašuma iznomāšanas un atsavināšanas izsoļu komisijai publicēt un sagatavot paziņojumu par traktora JUMZ 6L, reģistrācijas Nr. T3396LC pārdošanu par brīvu cenu, paziņojumā nosakot, ka kustamo mantu pārdos pirmajam pretendentam.
4. Uzdot Madonas novada Dzelzavas pagasta pārvaldei nodot metāllūžņos traktoru JUMZ 6L, reģistrācijas Nr. T3396LC, komplektā ar rakšanas iekārtu un frontālo stumšanas lāpstu, ja to nav iespējams atsavināt šajā lēmumā noteiktajā kārtībā un iesniegt dokumentus Centrālās administrācijas Finanšu nodaļā.
5. Izslēgt no pašvaldības grāmatvedības uzskaites lēmuma 1.punktā norādīto kustamo mantu - traktoru JUMZ 6L, reģistrācijas Nr. T3396LC, komplektā ar rakšanas iekārtu un frontālo stumšanas lāpstu - pēc tās pārdošanas vai nodošanas metāllūžņos.
6. Kontroli par lēmuma izpildi uzdot pašvaldības izpilddirektoram U. Fjodorovam.

Domes priekšsēdētājs A. Lungevičs

*Kalniņš 28308227*

*Melle 27307570*